ምክር ቤቱ የማዕድን ግብይት ረቂቅ አዋጅን አፀደቀ
ነባሩን የማዕድን ግብይት አዋጅ ለማሻሻል ተዘጋጅቶ የቀረበው የማዕድን ግብይት ረቂቅ አዋጅ በህዝብ ተወካዮች ምክር ቤት ሙሉ ድምፅ ፀድቋል፡፡ረቂቃ አዋጁ በተፈጥሮ ሀብት፣ መስኖና ኢነርጂ ጉዳዮች ቋሚ ኮሚቴ ምርመራ ሲደረግበት እንደቆየ ተገልጿል፡፡በአዱሱ አዋጅ መሰረት ባለፈቃዶች አሁን ፈቃድ የሚያገኙት በእያንዳንዱ ክልልና ከተማ መስተዳድሮች ይሆናል ተብሏል፡፡ በፌዴራል መንግስት በውክልና ይሰጡ የነበሩ አንዳንድ ፈቃዶች እንዲቀሩ ተደርገዋል፡፡የከበሩ ማዕድናት የላኪነት የብቃት ማረጋገጫ የምስክር ወረቀት የወሰደ ሰው ያለገደብ ሁሉንም አይነት የከበሩ ማዕድናት ወደ ውጭ መላክ በመቻሉ ስራውን በውስን ሰዎች ብቻ በማሰራቱ ለሌሎች ዜጎች የስራ ዕድል እንደማይፈጥሩ በቋሚ ኮሚቴው ጥያቄው ተነስቶ ነበር፡፡አሁን የሚሰጠው ፈቃድና የብቃት የምስክር ወረቀት በማዕድን ዓይነቱ ተለይቶ እንዲሰጥ ስለሚያደርግ ለዜጎች የስራ ዕድል እንደሚፈጥርም ተመልክቷል፡፡የአሁኑ አዋጅ ቁጥር 1144/2011 የግብይት ፈቃዱ ሁሉንም የማዕድናት አይነቶች ማካተቱን ቋሚ ኮሚቴው ጠቁሞ ህገ ወጥ የማዕድናት ዝውውር ላይ የሚሳተፉ ሰዎች ላይም አስተማሪ ቅጣት እንደሚጥልም ቆሚ ኮሚቴው መግለጹን ከህዝብ ተወካዮች ምክር ቤት ያገኘነው መረጃ ያመለክታል፡፡